Meddelelse om indledning af en antidumpingprocedure vedrørende importen af kompaktlysstofrør med indbygget elektronisk drosselspole med oprindelse i Folkerepublikken Kina

(2000/C 138/06)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved Rådets forordning (EF) nr. 905/98(2) (i det følgende benævnt "grundforordningen"), hvori det hævdes, at kompaktlysstofrør med indbygget elektronisk drosselspole med oprindelse i Folkerepublikken Kina importeres til dumpingpriser, hvorved den pågældende erhvervsgren i Fællesskabet forvoldes væsentlig skade.

1. Klage

Klagen blev indgivet den 4. april 2000 af European Lighting Companies Federation (i det følgende benævnt "klageren") på vegne af producenter, der tegner sig for en væsentlig del, i dette tilfælde mere end 95 %, af den samlede produktion i Fællesskabet af kompaktlysstofrør med indbygget elektronisk drosselspole.

2. Vare

Den vare, der angiveligt importeres til dumpingpriser, er kompaktlysstofrør med indbygget elektronisk drosselspole med et eller flere rør, hvor alle belysningselementer og elektroniske komponenter er fæstnet til lampesoklen eller integreret i denne (i det følgende benævnt "den pågældende vare"). Industrien henviser almindeligvis til denne vare som kompaktlysstofrør (integrerede) eller CFL-i. Disse rør tariferes i øjeblikket under KN-kode ex 8539 31 90 og er udformet til at erstatte normale glødelamper og passer ind i samme lampefatninger som glødelamper. Denne KN-kode angives blot til orientering.

3. Påstand om dumping

Da den normale værdi for Folkerepublikken Kina skal fastsættes i henhold til bestemmelserne i artikel 2, stk. 7, i grundforordningen, foreslog klageren, at den normale værdi blev fastsat på grundlag af prisen i et land med markedsøkonomi (jf. punkt 5.1, litra d), i denne meddelelse). Påstanden om, at der finder dumping sted, er baseret på en sammenligning af den normale værdi som fastsat ovenfor og priserne på den pågældende vare ved eksport til Fællesskabet.

På dette grundlag er den beregnede dumpingmargen betydelig.

4. Påstand om skade

Klageren har forelagt beviser for, at importen af den pågældende vare fra Folkerepublikken Kina er steget, udtrykt i absolutte tal og som markedsandel.

Det hævdes, at mængderne af den pågældende importerede vare og priserne herpå bl.a. har haft negative følgevirkninger for EF-producenternes salg og priser, og at dette har haft meget negative følger for EF-erhvervsgrenens samlede resultater og finansielle situation.

5. Procedure

Kommissionen har efter høring af Det Rådgivende Udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at begrunde indledningen af en procedure, og iværksætter hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i Folkerepublikken Kina indføres til dumpingpriser, og om dette har forvoldt skade.

a) Stikprøve

I betragtning af det tilsyneladende store antal parter, der er involveret i denne procedure, kan Kommissionen beslutte at anvende en stikprøve i overensstemmelse med artikel 17 i grundforordningen.

i) Stikprøve af eksportører/producenter i Folkerepublikken Kina

For at sætte Kommissionen i stand til at fastslå, om det er nødvendigt at anvende stikprøver, og i bekræftende fald at udtage en stikprøve, anmodes alle eksportører/producenter eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab(er) inden for den frist, der er fastsat i stk. 6, litra b), i denne meddelelse:

- navn, adresse, e-adresse, telefon-, fax- og/eller telexnummer og kontaktperson

- omsætningen i lokal valuta og salget (i enheder) af den pågældende vare til eksport til Fællesskabet i perioden fra 1. januar 1999 til 31. marts 2000

- nøjagtig angivelse af selskabets aktiviteter vedrørende den pågældende vare (indgive en genpart af forretnings- og eksportlicenser)

- om selskabet har til hensigt at fremsætte krav om individuel margen eller markedsøkonomisk status (kun producenter kan fremsætte krav om individuelle margener og markedsøkonomiske status)

- for producenter, der fremsætter krav om markedsøkonomisk status, omsætningen i lokal valuta, salget (i enheder) af den pågældende vare på hjemmemarkedet, selskabets retlige form og en liste med navnene på hver aktionær, som ejede mere end 5 % af selskabet i perioden fra 1. januar 1999 til 31. marts 2000, samt angivelse af den pågældendes andel af aktier og aktivitet

- navnene på og nøjagtig angivelse af de aktiviteter, der udøves af alle forbundne selskaber(3), som er inddraget i produktion og/eller salg (til eksport og/eller på hjemmemarkedet) af den pågældende vare

- alle andre relevante oplysninger, der vil kunne gøre det lettere for Kommissionen at udtage en prøve

- en tilkendegivelse af, om selskabet er indforstået med at indgå i stikprøven, hvilket vil være ensbetydende med at skulle besvare et spørgeskema og acceptere et kontrolbesøg med henblik på efterprøvning af de afgivne svar.

Med henblik på at indhente de oplysninger, som Kommissionen anser for nødvendige for at udtage nævnte stikprøve af eksportører/producenter, kontakter Kommissionen desuden myndighederne i det berørte eksportland og alle kendte sammenslutninger af eksportører/producenter.

ii) Stikprøve af importører

For at sætte Kommissionen i stand til at fastslå, om det er nødvendigt at anvende stikprøver, og i bekræftende fald at udtage en stikprøve, anmodes alle importører eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab(er) inden for den frist, der er fastsat i stk. 6, litra b), i denne meddelelse:

- navn, adresse, e-adresse, telefon-, fax- og/eller telexnummer og kontaktperson

- selskabets samlede omsætning i euro i perioden fra 1. januar 1999 til 31. marts 2000

- det totale antal ansatte i perioden fra 1. januar 1999 til 31. marts 2000

- nøjagtig angivelse af selskabets aktiviteter vedrørende den pågældende vare

- mængden i enheder og værdien i euro af importen til og videresalget på markedet i Fællesskabet af den pågældende vare med oprindelse i Folkerepublikken Kina i perioden fra 1. januar 1999 til 31. marts 2000

- navnene på og nøjagtig angivelse af de aktiviteter, der udøves af alle forbundne selskaber(4), der er inddraget i produktion, import og/eller salg af den pågældende vare

- alle andre relevante oplysninger, der vil kunne gøre det lettere for Kommissionen at udtage en stikprøve

- en tilkendegivelse af, om selskabet er indforstået med at indgå i stikprøven, hvilket vil være ensbetydende med at skulle besvare et spørgeskema og acceptere et kontrolbesøg med henblik på efterprøvning af de afgivne svar.

Med henblik på at indhente de oplysninger, som Kommissionen anser for nødvendige for at udtage nævnte stikprøve af importører, kontakter Kommissionen desuden alle kendte importørsammenslutninger.

iii) Endelig udvælgelse af stikprøven

Alle interesserede parter, som ønsker at indgive relevante oplysninger for udvælgelsen af stikprøven, skal gøre dette inden for den frist, der er fastsat i stk. 6, litra b), i denne meddelelse.

Kommissionen agter at foretage den endelige udvælgelse af stikprøven, når den har hørt de berørte parter, der har erklæret sig rede til at indgå deri.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6, litra b), i denne meddelelse, og samarbejde med Kommissionen i forbindelse med denne undersøgelse.

Er det ikke muligt at opnå et tilstrækkeligt samarbejde, vil Kommissionen i overensstemmelse med artikel 17, stk. 4, og artikel 18 i grundforordningen træffe afgørelse på grundlag af de foreliggende faktiske oplysninger.

b) Spørgeskemaer

Med henblik på at indhente de oplysninger, som Kommissionen anser for nødvendige til sin undersøgelse, sender den spørgeskemaer til EF-erhvervsgrenen og alle producentsammenslutninger i Fællesskabet, eksportører/producenter i Folkerepublikken Kina, der indgår i stikprøven, alle sammenslutninger af eksportører/producenter, de importører, der indgår i stikprøven, alle importørsammenslutninger, der er nævnt i klagen, samt til myndighederne i det berørte eksportland.

i) Andre interesserede parter end dem, for hvilke der anvendes stikprøve

Alle sådanne parter bør kontakte Kommissionen omgående og senest inden for den frist, der er fastsat i punkt 6, litra a), nr. i), i denne meddelelse, for at få fastslået, om de er nævnt i klagen, og i påkommende tilfælde anmode om et spørgeskema, da den frist, der er fastsat i punkt 6, litra a), nr. ii), i denne meddelelse også gælder for sådanne parter.

ii) Producenter, for hvilke der anvendes stikprøve

Alle producenter i Folkerepublikken Kina, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, må indgive et udfyldt spørgeskema inden for den frist, der er fastsat i punkt 6, litra a), nr. ii), i denne meddelelse. Sådanne parter bør imidlertid være opmærksomme på, at Kommissionen kan beslutte ikke at indrømme dem individuel behandling, hvis den finder, at en sådan behandling vil være urimelig byrdefuld og hindre en rettidig afslutning af undersøgelsen.

c) Indhentning af oplysninger samt høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaet og fremlægge dokumentation herfor. Sådanne oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal indgives inden for den frist, der er fastsat i punkt 6, litra a), nr. iii), i denne meddelelse.

d) Udvælgelse af et tredjeland med markedsøkonomi

I overensstemmelse med artikel 2, stk. 7, litra a), i grundforordningen påtænkes det at anvende Mexico som et passende tredjeland med markedsøkonomi med henblik på fastsættelse af den normale værdi for Folkerepublikken Kina. Interesserede parter opfordres til at fremsætte bemærkninger til dette valg inden for den frist, der er fastsat i punkt 6, litra c), i denne meddelelse.

e) Markedsøkonomisk status

For de producenter i det berørte eksportland, som hævder og forelægger tilstrækkeligt bevis for, at de driver virksomhed under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, fastsættes den normale værdi i overensstemmelse med artikel 2, stk. 7, litra b), i grundforordningen. Producenter, som agter at fremsætte behørigt dokumenterede krav, må gøre dette inden for den frist, der er fastsat i punkt 6, litra d), i denne meddelelse. Kommissionen vil sende formularer til alle producenter i det pågældende land, som enten er blevet inddraget i stikprøven, eller som har anmodet om en individuel margen, samt til de kinesiske myndigheder.

5.2. Procedure for vurdering af Fællesskabets interesser

For at sikre, at der kan træffes beslutning om, hvorvidt det er i Fællesskabets interesse at vedtage foranstaltninger, hvis det godtgøres, at der finder dumping sted og forvoldes skade, kan EF-erhvervsgrenen, importører, deres repræsentative sammenslutninger, repræsentative brugere og repræsentative brugerorganisationer i overensstemmelse med artikel 21 i grundforordningen give sig til kende og indgive oplysninger til Kommissionen inden for den generelle frist, der er fastsat i punkt 6, litra a), nr. ii), i denne meddelelse, forudsat at de kan godtgøre, at der er en objektiv forbindelse mellem deres aktiviteter og den pågældende vare. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

6. Frister

a) Generel frist

i) For parter, der anmoder om et spørgeskema

Alle interessede parter bør hurtigst muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om et spørgeskema.

ii) For parter, der giver sig til kende og indgiver besvarelse af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres bemærkninger, give sig til kende, fremføre deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er fastsat. Selskaber, der udvælges til en stikprøve, skal indgive besvarelse af spørgeskemaet inden for den frist, der er fastsat i punkt 6, litra b), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

Alle oplysninger vedrørende udvælgelsen af stikprøven skal være Kommissionen i hænde inden for en frist på 15 dage fra datoen for offentliggørelsen af denne meddelelse i De Europæiske Fællesskabers Tidende, da Kommissionen agter at høre de berørte parter, der har erklæret sig rede til at indgå stikprøven, om den endelige udvælgelse af stikprøven inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

Besvarelser af spørgeskemaet fra parter, som indgår i stikprøven, skal være Kommissionen i hænde inden for en frist på 30 dage fra datoen for meddelelsen om, at de er blevet inddraget i stikprøven.

c) Særlig frist med hensyn til udvælgelse af et tredjeland med markedsøkonomi

Interesserede parter kan fremsætte bemærkninger til valget af Mexico, der som nævnt i punkt 5.1, litra d), i denne meddelelse påtænkes anvendt som tredjeland med markedsøkonomi med henblik på fastsættelse af den normale værdi for Folkerepublikken Kina. Sådanne bemærkninger skal være Kommissionen i hænde inden for en frist på 10 dage fra datoen for offentliggørelsen af denne meddelelse i De Europæiske Fællesskabers Tidende.

d) Særlig frist for indgivelse af krav om markedsøkonomisk status

Behørigt dokumenterede krav om markedsøkonomisk status som nævnt i punkt 5.1, litra e), i denne meddelelse skal være Kommissionen i hænde inden for en frist på 21 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet af Kommissionen.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen skal i henhold til artikel 6, stk. 9, i grundforordningen afsluttes inden for en frist på 15 måneder fra offentliggørelsen af denne meddelelse i De Europæiske Fællesskabers Tidende. I overensstemmelse med artikel 7, stk. 1, i grundforordningen kan der indføres midlertidige foranstaltninger senest 9 måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18/19.

(3) For en definition af "forbundne selskaber" henvises der til artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).

(4) For en definition af "forbundne selskaber" henvises der til artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).